**Alkoholi-, tubaka-, kütuse- ja elektriaktsiisi seaduse ning**

**teiste seaduste muutmise seaduse eelnõu**

Lugupeetud rahandusminister Jürgen Ligi, 17.09.2024

Täname võimaluse eest arvamust avaldada kavandatavale alkoholi-, tubaka-, kütuse- ja elektriaktsiisi seaduse muutmisele. Esitame arvamuse alkoholiaktsiisi määrade planeeritavale muudatusele.

Kehtiva koalitsioonileppe kohaselt on **aktsiiside tõstmise eesmärgiks eelarvepositsiooni parandamine** („*Eelarveolukorra parandamiseks tõstame alkoholi-, tubaka- ja bensiiniaktsiisi täiendavalt 5% aastas. Järgime piirikaubanduse mõjusid ning vajaduse korral korrigeerime aktsiiside kasvuplaane.“).* Kuis oleme ka varasemalt osundanud usume, et nii alkoholitootjate kui ka valitsuse ühine huvi on riigirahanduslikult läbimõeldud aktsiisipoliitika ning aktsiisipoliitika kavandamine viisil, et riik piirikaubanduse tõttu tulusid ei kaotaks ja salaalkoholi kasvu ei hoogustaks.

**Piirikaubandus vähendab eelarvetulu**

Eelnõu kohaselt suureneksid aktsiisimäärad väga lühikese perioodi - kolme aasta jooksul – pea kolmandiku võrra ning Eestis kehtiv alkoholiaktsiis ületaks märgatavalt Lätis kehtivaid tasemeid. See loob äärmiselt soodsa pinnase piirikaubanduse hüppeliseks kasvuks, mille mõjud arvestades aktsiisitõusu ja käibemaksu kasvu ning muude maksumuudatuste mõju hinnale, võivad olla alahinnatud.

Aktsiisimäära kavandatav tõus kasvatab hinnaerinevust Lätiga tundlikus hinnasegmendis märgatavalt, juba aastal 2026 on aktsiisimäärast ja käibemaksumäärast tulenev hinnaerinevus, võrreldes käesoleva aastaga soodsama hinnaklassi viinal kasvanud **4%lt 13%le**.Täna tuleb arvestada, et piirikaubanduseks infrastruktuur on olemas ja lähiminevikust teada harjumuspärane skeem liigub kiiresti käima, mis vähendab eelarvetulusid.

**Aktsiisitõusust oodatud tulu ei ole laekunud**

Aasta tagasi, 2023. aastal seadustatud aktsiisitõusu prognoositavad mõjud ei ole realiseerunud:

|  |  |  |  |  |
| --- | --- | --- | --- | --- |
| **(mln eur)** |  | **2023** | **2024** | **2025** |
| RM suveprognoos 2024 (lk 52) | 01.01.2024; 01.01.2025 |   | -6,3 | 13,2 |
| RM kevadprognoos 2024 (lk 70) | 01.01.2024; 01.01.2025 |   | 0,0 | 24,1 |
| RM suveprognoos 2023 (lk 59) | 01.01.2024 | 17,5 | 10,9 |   |
| Aktsiisitõusu eelnõu (juuni 2023, seletuskiri lk 17) | 01.01.2024; 01.01.2025; 01.01.2026 | 14,4 | 12,2 | 23,2 |

Allikas: Rahandusministeerium, fin.ee (majandusprognoosid)

**Eelarvelised mõjud ebaselged, ettepanek seletuskirja täiendada**

Tunnustame seletuskirja põhjalikku ettevalmistust, sealhulgas võimalike riskide ning eelnõu jõustumisel piirikaubanduse ja salaalkoholi levikule põhjustatavat mõju hindamist, kuid ebaselgeks jäävad aga eelarvelised mõjud.

Eelnõu seletuskirja kohaselt (Tabel 22, lk 24) on aktsiisitõusust lisanduv laekumine riigieelarvesse kokku ca 20 mln eurot aastatel 2024−2028 ehk keskmiselt 4 mln eurot aastas. Eelnõu jõustumisel peamine positiivne eelarveline mõju (+22 mln eurot) on hinnatud aastasse 2026.

Eelnõu seletuskiri 2026. aastaks kavandatud täiendava 22 mln laekumise aluseid konkreetselt ei ava. Seletuskirjas laused: „*2026. aasta algusesse planeeritav 10% aktsiisimäära tõus toob taas kaasa alkoholi varumise 2025. aasta lõpus, mis hinnanguliselt on keskmiselt ühe kuu jagu. Peamine varumine jääb teise kvartalisse.“ (lahja alkoholi mõjude selgitus)* ning *„Kahel järgmisel aastal, need on 2027 ja 2028, kui aktsiis tõuseb 5% aastas, on oodata samuti varumist, kuid hinnangutes on lähtutud poole väiksematest kogustest võrreldes varasemate aastatega.“*

Kooskõlastamisele esitatud eelnõuga suurendatakse 2026. aastaks kavandatud aktsiisitõusu 5% võrra ja kavandatakse 5%ne aktsiisitõus aastatele 2027 ja 2028. Positiivne mõju täiendavast 5%lisest aktsiisitõusust summas 22 mln suurusjärgus 250 mln euro suuruse aktsiisitulu korral (allolev loetelu seletuskirjas lk 22 kirjeldatud eeldused) on

* tarbimise 5% languse (väheneb nii kange alkoholi kui õlle tarbimine keskmiselt 5% aastas 2025 ja 2026) ja
* piirikaubanduse mahu märgatava kasvu (hinnanguliselt 22% ja õlle puhul 38%, võrreldes 2024. aasta mahtudega) ning
* turistide ostude vähenemise (kangel alkoholi ca 14% ja õllel ca 24%) korral,

näib põgusal analüüsil ebarealistlik. See tähendaks, et aktsiisitulu kasvab eelnõu kohaselt 2026. aastal hüppeliselt (32 mln euro võrra) ning stabiliseerub seejärel.

|  |  |  |  |  |  |  |  |
| --- | --- | --- | --- | --- | --- | --- | --- |
| **(mln eur)** | **2022** | **2023** | **2024** | **2025** | **2026** | **2027** | **2028** |
| RM suvine majandusprognoos 2024 (lk 51) | 240,8 | 263 | 240 | 261 | 259 | 280 | 286 |
| Eelnõu seletuskiri (Tabel 22, lk 24) |   |   | 10 | -12 | 22 | 8 | -8 |
| 2025 eelarve eelnõu (prognoos + aktsiisitõusu eelnõu) |   |   | 250 | 249 | 281 | 288 | 278 |

Soovitame lisada seletuskirja selgitused **miks 2025. aastal** (5% + 5% tõusu korral) **laekumised võrreldes eelneva aastaga vähenevad, aga 2026. aastal** (+10% korral) **suureneb eelarvetulu** **32 mln võrra** (kusjuures varumine 2025. aasta lõpus on eeldatud suuremaks kui 2026. aasta lõpus).

Leiame, et kavandatavast alkoholiaktsiisi tõusust on väga vähe võimalik eelarvepositsiooni parenduseks potentsiaalselt ka optimistlike prognooside korral võita, tõenäosus kõrge aga piirikaubanduse tõttu ohtralt kaotada. **Eelarvele positiivsete mõjude puudumise tõttu teeme ettepaneku kavandatud aktsiisitõusust loobuda.**

Lugupidamisega

Janek Kalvi

Alkoholitootjate ja Maaletoojate Liit

Juhatuse esimees